L’Ajuntament de Sagunt invertirà més de 32.000 € en l’adequació i il·luminació de la Senda Blava
02 de juny 2025

![](/media/gdhdjldq/senda-blava_c.jpg?width=850&height=566.6666666666666)Fotografia d'arxiu: Senda Blava.

L’Ajuntament de Sagunt ha adjudicat per més de 32.000 € les obres d’adequació i il·luminació de la Senda Blava. El consistori dona resposta, així, a una qüestió àmpliament demandada per la ciutadania i aprovada pel Ple amb unanimitat de tots els grups polítics.

En concret, els treballs inclouran la retirada dels sediments en la desembocadura del riu, entre la Senda Blava i el mar, i el seu posterior dipòsit als trams més erosionats a causa de l’onatge. A més, es condicionaran les travesses del camí i s’instal·larà un nou panell informatiu.

“Es tracta d’una inversió integral que busca millorar el manteniment de la Senda Blava i, sobretot, la seua seguretat. S’ha detectat una acumulació de sediments en el tram de la desembocadura, que es retiraran per a alliberar l’eixida al mar”, ha explicat l’alcalde de Sagunt, Darío Moreno. Esta actuació es complementarà amb “el dipòsit d’estos sediments en el tram més proper a Canet, que ha experimentat una important erosió”.

Per últim, també es col·locarà senyalització lluminosa a les vores de la Senda Blava. Específicament, es tractarà d’enllumenat tipus _captafar_, similar al que es col·loca, per exemple, en els passos de vianants. “Hem hagut de plantejar una solució que, d’una banda, ens permetera dotar d’il·luminació la senda, per a garantir la seguretat de les persones que hi passen. I, d’altra, que no alterara l’entorn natural, d’acord amb el que ens exigia la Demarcació de Costes”, ha explicat el regidor de Medi Ambient, Jorge Vidal.

Els _captfars_ s’ubicaran en les travesses que enquadren la Senda Blava, de manera que milloraran la visibilitat i delimitaran el traçat. Utilitzaran tecnologia LED i funcionaran a través d’energia solar. En total, se n’instal·laran 85, en disposició alterna, cada 15 metres aproximadament.

La previsió és que els treballs puguen iniciar-se la pròxima setmana. La intervenció compta amb un període d’execució de tres setmanes, de manera que la Senda Blava estarà totalment adequada cap a principis de juliol.

#### **Parc Fluvial a la Senda Blava**

Així mateix, des de l’Ajuntament de Sagunt s’ha posat èmfasi que “l’objectiu principal continua sent donar lloc a un Parc Fluvial en la Senda Blava”. “Les actuacions d’adequació de la Senda Blava estan pensades per millorar la seua seguretat i contribuir a un millor desaigüe. No obstant, la voluntat de l’Ajuntament és que, com abans millor, [la Confederació Hidrogràfica del Xúquer (CHX) comence a treballar en eixe Parc Fluvial que ajude perquè l’aigua discórrega i filtre millor”](https://aytosagunto.es/va/actualitat/la-confederacio-hidrografica-del-xuquer-chx-i-el-grup-d-emergencies-del-camp-de-morvedre-aborden-la-millora-del-palancia/), ha explicat l’alcalde. Cal recordar que, a banda del Parc Fluvial, la CHX va comprometre’s a analitzar possibles intervencions per a rebaixar l’altitud del triangle central del delta del Palància i evitar el desaigüe cap als braços de la desembocadura, a través dels municipis de Sagunt i Canet.

*   [](http://www.facebook.com/sharer.php?u=https://aytosagunto.es/va/actualitat/2025-06-02-l-ajuntament-de-sagunt-invertirà-més-de-32-000-en-l-adequació-i-il-luminació-de-la-senda-blava/ "Facebook")
*   [](http://twitter.com/share?url=https://aytosagunto.es/va/actualitat/2025-06-02-l-ajuntament-de-sagunt-invertirà-més-de-32-000-en-l-adequació-i-il-luminació-de-la-senda-blava/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-06-02-l-ajuntament-de-sagunt-invertirà-més-de-32-000-en-l-adequació-i-il-luminació-de-la-senda-blava/ "Linked In")
*   [](mailto:?body=https://aytosagunto.es/va/actualitat/2025-06-02-l-ajuntament-de-sagunt-invertirà-més-de-32-000-en-l-adequació-i-il-luminació-de-la-senda-blava/)